Лэжьыгъэхэм пащэ
Кавказ Ищхъэрэ федеральнэ университетымрэ «Кавказ Ищхъэрэм и зыгъэпсэхупIэхэр» IуэхущIапIэмрэ курортхэм щылэжьэнухэр гъэхьэзырыным теухуауэ зэращIылIа зэгурыIуэныгъэр зэрагъэзэщIэнум ехьэлIа я зи чэзу зэIущIэм щытепсэлъыхьащ Кавказ хьэщIэщымкIэ школ къызэрызэрагъэпэщынум. Абы теухуа зэгурыIуэныгъэм мы гъэм и пэщIэдзэм Iэ щIадзауэ лъэныкъуэхэр жыджэру зэдолажьэ.
Кавказ хьэщIэщымкIэ школыр еджапIэ нэхъыщхьэм Псыхуабэ щиIэ къудамэм къыщызэIуахыну я мурадщ, хьэщIэщ хьэрычэтымкIэ Гаагэ школым и Iуэху бгъэдыхьэкIэхэр, «Архъыз» ВТРК-м и мылъкур, техникэр къагъэсэбэпу. «Кавказ Ищхъэрэм и зыгъэпсэхупIэхэр» АО-м и унафэщIым и къуэдзэ Вильк Святослав къыхигъэщащ «Архъыз» ВТРК-м щаухуэну егъэджэныгъэ хьэщIэщым и проект тхылъхэмрэ и теплъэмрэ иджыпсту зэрелэжьыр. «Кавказ Ищхъэрэм и зыгъэпсэхупIэхэр» ди пIэм диткъым, ди фIэщу тхужыIэнущ а Iуэхур гъэзэщIэным дызэрыхуэхьэзырыр», — жиIащ абы.
Кавказ Ищхъэрэ федеральнэ университетым Кавказ хьэщIэщымкIэ школ къыщызэIухыным теухуа лэжьыгъэхэр щокIуэкI, сервисымкIэ, туриз-мэмрэ дизайнымкIэ институтым щыщ Iыхьэу. Кавказ Ищхъэрэ федеральнэ университетым и япэ проректор Сумский Дмитрий къыхигъэщащ я еджа-пIэм щекIуэкIыну ЩIэныгъэлIхэм я советым и зэIущIэм а Iуэхум зэрыщыхэплъэнур. Школым курыт щIэныгъэм къыдэкIуэу, щIэныгъэ нэхъыщхьи щызэбгъэгъуэтыфынущ. Сумский Дмитрий и лэжьэгъухэм ядэгуэшащ еджапIэм щIэсынухэр къызэрыхахым теухуа хъыбархэмкIэ, «Туризм», «Сервис», «Гостиничное дело» унэтIыныгъэхэм щIэупщIэшхуэ зэраIэр къыхигъэщу. «ИужькIэ хьэщIэщ хьэрычэтымкIэ зи щIэныгъэм Гаагэ школым щыпызыщэну зи мурадхэри диIэщ», — дыщIигъужащ абы.
Апхуэдэу зэхыхьэм щытепсэлъыхьащ Кавказ Ищхъэрэ федеральнэ университетым и студентхэр 2016-2017 гъэм и щIымахуэ бгы-лыжэ лъэхъэ- нэм «Архъыз» ВТРК-м практикэ зэрагъэкIуэнум теухуа Iуэхугъуэхэм. «Кавказ Ищхъэрэм и зыгъэпсэхупIэхэр» АО-м и лIыкIуэхэм къыхагъэщащ студентхэм я практикэр зэрырагъэкIуэкIынур зэраубзыхуар, бжьыхьэкIэм тренинг-инструктаж къызэрагъэпэщмэ, студент нэхъыфIхэр къыхахыну Iэмал зэраIэнур. Практикэ зэрыщыIэну махуипщIым къриубыдэу студентхэм зыхагъэгъуэзэнущ туристхэм хуащIэну Iуэхутхьэбзэхэм, пэшхэр зэрызэлъыIуахынум щыщIэдзауэ административнэ лэжьыгъэхэм нэсыху. «Кавказ Ищхъэрэм и зыгъэпсэхупIэхэр» АО-м и унафэщIым и къуэдзэ Вильк Святослав къыхилъхьащ «Iуащхьэмахуэ» ВТРК-м и студентхэр практикэ ягъэкIуэну, абы теухуа Iуэхухэр къызэрагъэпэщыну.
БЖЬЫХЬЭЛI Розэ.
